**COMIAT DE 4t.**

Text per part de les famílies

Recordeu el vostre primer dia a l’institut?

Segurament que sí, que totes i tots recordeu per quina porta vau entrar, la primera professora que vau tenir, el primer moment en què vau conèixer aquell nou amic o amiga, i, fins i tot, com va ser el primer pati.

Segur que després, quan cada inici de curs heu vist els nous alumnes de 1r d’ESO us recordàveu de vosaltres mateixos, entrant a l’institut. I d’això ja fa quatre anys!

El pas de Primària a Secundària sempre fa respecte. Potser és la primera vegada que sortiu de la vostra zona de confort. Els nervis per començar ESO els vam compartir com a mares i pares: les converses de les famílies els primers dies de 1r: *què, com ho porta el teu? S’ha adaptat bé la teva nena?*

Després de sis anys d’escola, vau encetar una etapa important durant la qual heu desenvolupat noves capacitats que us fan persones molt més autònomes. I la prova la tenim al davant!!

Heu acabat 4t.

Segur que heu tingut moments inoblidables durant aquests quatre anys d’ESO; fins i tot els menys agradables formen part del vostre bagatge com a aprenents. I no heu après només matemàtiques, llengües o història; us heu començat a conèixer una mica més com a persones, a fer-vos preguntes, a buscar-hi respostes; a qüestionar-vos decisions; a implicar-vos; a fer pinya de grup quan ha convingut; a defensar una idea; a afrontar reptes.

Com a famílies us felicitem per tot el camí recorregut. I ens alegrem de poder celebrar amb vosaltres aquest punt i a part en el vostre trajecte d’aprenentatge. Sigui quin sigui el que seguireu a partir d’ara, també comportarà aprendre perquè és quelcom que fareu al llarg de tota la vostra vida.

I parlant de reptes, quin gran repte el d’aquest any! Les restriccions i imposicions de la pandèmia van suposar una arrencada de curs amb gran incertesa. En aquest punt, volem aprofitar l’ocasió per agrair a tot el professorat i a l’equip directiu el seu esforç i dedicació per fer possible que el curs hagi arribat a bon port.

Tothom s’ha hagut d’adaptar a una situació totalment nova. No ha estat fàcil; i no ho ha estat tampoc per les famílies. Des de casa, sempre pendents de si hi havia un nou confinament i de com podríeu seguir les classes. I també insistint en la importància de posar-vos la mascareta perquè el professorat no s’hagués de passar mig matí fent de vigilant.

De ben segur que de l’experiència se n’han tret també bons aprenentatges.

Sigui com sigui, tots heu establert noves amistats a l’institut, heu començat a sortir junts a alguna festa, heu treballat en equip, heu participat plegats en sortides,.... Heu compartit moltes estones, més hores que les que heu passat amb les famílies. Per això és tan vital l’etapa de l’institut per a vosaltres.

I l’Associació de Famílies d’Alumnes (fins fa poc anomenada AMPA) també ha format part d’aquest vostre pas pel centre. Amb reunions periòdiques amb la direcció, organitzant xerrades i aportant, quan ha convingut, suport econòmic per cobrir alguns despeses derivades de l’activitat acadèmica.

Considerem vital que avui puguem ser aquí les famílies, al costat del professorat, la direcció de l’institut de Taradell i el regidor d’Educació. Acompanyar en el creixement dels joves és responsabilitat de totes i tots. Que Taradell disposi d’institut és indiscutiblement un valor per al poble; i que aquest institut el fem entre tota la comunitat, un valor afegit.

Per acabar, i abans d’alguns agraïments finals, només volem encoratjar-vos per l’etapa que emprendreu el curs vinent. L'edat que teniu és fantàstica: teniu un munt de pàgines en blanc per omplir, us esperen moltes experiències, moltes emocions noves que valen molt la pena.

No sempre és senzill, ja ho heu començat a veure. Hi ha dies que ens quedaríem al llit, ens taparíem fins al nas amb els llençols i deixaríem que el temps passés. Però fent això, el mal moment hi continuarà essent. O sigui que, més val aixecar-se, rentar-se la cara ben neta i sortir al carrer amb el cap ben alt. I sempre amb el suport incondicional de les vostres famílies.

En nom de l’Associació de famílies d’alumnes transmeto el més sincer agraïment, al nostre director, Jordi Codinachs i a les tutores de 4t d’ESO, Antònia Incógnito, Amalia Parra, Anna Sadurní, Ignasi Morgades i Bet Maresme.

L’AFA considera que, de la mateixa manera que s’acullen les famílies i l’alumnat quan venen per primer cop a l’Institut, l’acte d’avui, el comiat, havia d’incloure igualment alumnat i famílies. I la flexibilització de normativa per la Covid així ho ha permès.

Tots formem la comunitat educativa, ens donem la benvinguda i ens acomiadem.

ENHORABONA A TOTES I TOTS PER HAVER ACABAT AQUESTA ETAPA!

GAUDIU MOLT DE L’ESTIU I TANT SI CONTINUEU ESTUDIANT, COM SI US INCORPOREU AL MERCAT LABORAL, TINGUEU SEMPRE LA IL·LUSIÓ PER BANDERA.

28 de juny de 2021 / roser riera